Χρυσοχοΐδης: Έκτακτες συσκέψεις για οργανωμένο έγκλημα και αστυνόμευση μετά τις πρόσφατες δολοφονίες - thebriefing.gr\nΧρυσοχοΐδης: Έκτακτες συσκέψεις για οργανωμένο έγκλημα και αστυνόμευση μετά τις πρόσφατες δολοφονίες\nΠΟΛΙΤΙΚΗ - 01/06/2021. Συντάκτης: NEWSROOM\nΔυο έκτακτες συσκέψεις έγιναν στο υπουργείο Προστασίας του Πολίτη μετά την πρόσφατη έξαρση της δράσης του οργανωμένου εγκλήματος στην χώρα μας. Ο Μιχάλης Χρυσοχοΐδης, που συγκάλεσε τις συσκέψεις, θυμίζουμε πως στις 19 Μαΐου είχε παραδώσει φάκελο με… 500 ονόματα και διευθύνσεις στον Άρειο Πάγο.\nΜέσα σε αυτά, συμπεριλαμβάνονταν και το όνομα του Τάσου Μπερδέση, ο οποίος δολοφονήθηκε εν ψυχρώ το πρωί της Δευτέρας, 31.05.2021, στην Βάρη, ούτε 24 ώρες μετά από μια άλλη δολοφονία σε καφετέρια στα Σεπόλια.\nΟ Χρυσοχοΐδης και οι συσκέψεις για το οργανωμένο έγκλημα και την αστυνόμευση\nΣτην συγκεκριμένη σύσκεψη τέθηκαν ζητήματα επιχειρησιακού συντονισμού και αναδιάταξης δυνάμεων. Σϋμφωνα με πληροφορίες του newsit.gr, έπεσε στο τραπέζι ένας νέος επιχειρησιακός σχεδιασμός που θα τεθεί σε ισχύ ήδη από αύριο.\nΑποφασίστηκε να ενισχυθεί ο συντονισμός των υπηρεσιών σε επίπεδο ερευνών και πληροφοριών, ώστε να υπάρχει καλύτερη πληροφόρηση και… πρόληψη στο κομμάτι της εγχώριας μαφία.\nΕπίσης, θα γίνει αναλυτική χαρτογράφηση των ενεργών εγκληματικών ομάδων στην χώρα μας, των αναλυτικών ρόλων που έχουν τα άτομα που συμμετέχουν σε αυτές, αλλά και της συνολικής τους δράσης.\nΣτην άλλη σύσκεψη, τέθηκε το ζήτημα της αστυνόμευσης από τις Αρχές. Αποφασίστηκε ενίσχυση της αστυνομικής παρουσίας σε χώρους όπου συγκεντρώνεται πολύς κόσμος, όπως στις πλαζ, με τις ομάδες ΔΙΑΣ και ΟΠΚΕ να δίνουν το παρών στις περισσότερες περιπολίες.\nΕπίσης αποφασίστηκε να βελτιωθεί η διαχείριση του ανθρώπινου δυναμικού με ανασχηματισμό υπηρεσιών ώστε να δοθεί έμφαση στην αστυνόμευση, με μικρές και ευέλικτες ομάδες που θα περιπολούν περισσότερες ώρες την ημέρα.\nΔολοφονία Μπερδέση στη Βάρη: Ταξίδι στο χρόνο και στην… Πάτρα για να βρουν τους δολοφόνους\nΕν τω μεταξύ, στο παρελθόν του και στην πόλη της Πάτρα ρίχνουν το μεγαλύτερο βάρος των ερευνών τους οι άνδρες της ΕΛ.ΑΣ προκειμένου να αποκαλύψουν τα μυστικά της δολοφονίας του πυγμάχου Τάσου Μπερδέση, χθες (31.05.2021) το πρωί στη Βάρη.\nClick4more: Δολοφονία Μπερδέση στη Βάρη: Τον πυροβόλησαν σχεδόν εξ’ επαφής στο κεφάλι και το στήθος – Τι αναφέρει η ιατροδικαστική έκθεση\nΟ γνωστός Έλληνας πυγμάχος, που αποτελεί όπως όλα δείχνουν το τέταρτο συμβόλαιο θανάτου μέσα στον μήνα Μάιο και το έβδομο του τελευταίου εξαμήνου, είχε στοχοποιηθεί από κάποιους, οι οποίοι από ό,τι φαίνεται πλήρωσαν αδρά προκειμένου να του στερήσουν τη ζωή. Επαγγελματίες δολοφόνοι, οι οποίοι κατάφεραν να εκτελέσουν με επιτυχία την αποστολή που ανέλαβαν, με αποτέλεσμα την εν ψυχρώ εκτέλεση στη Βάρη.\nΉξεραν κάθε κίνηση του 39χρονου άνδρα, γεγονός που αφήνει ανοιχτό το ενδεχόμενο, τουλάχιστον για τον ηθικό αυτουργό, να είχε πληροφόρηση από το στενό περιβάλλον του πυγμάχου. Κι αυτό γιατί οι δράστες που έστησαν την ενέδρα στην οδό Ανδρέα Παπανδρέου στη Βάρη γνώριζαν ότι ο Τάσος Μπερδέσης θα πήγαινε στο γυμναστήριο την πρώτη ημέρα που θα άνοιγε, μετά την άρση των περιοριστικών μέτρων που εφαρμόστηκαν για τον κορονοϊό για τους συγκεκριμένους χώρους άθλησης. Γνώριζαν ότι θα προπονούσε μαθητή του, την ώρα προσέλευσης του αλλά και το σημείο από το οποίο θα προσέγγιζε το γυμναστήριο. Τον περίμεναν με ένα πολυτελές SUV κι όταν ο πυγμάχος έφτασε, ο ένας από αυτούς κατέβηκε από το θηριώδες όχημα και τον γάζωσε με 14 σφαίρες.\nΣτη λίστα του… Χρυσοχοΐδη ο Τάσος Μπερδέσης\nΤο όνομα του γνωστού πυγμάχου που φιγουράρει, σύμφωνα με πληροφορίες, στη λίστα με τα 500 άτομα που φέρονται να εμπλέκονται με το οργανωμένο έγκλημα στη χώρα μας και παραδόθηκε από τον υπουργό Προστασίας του Πολίτη, Μιχάλη Χρυσοχοΐδη στις εισαγγελικές αρχές, είχε απασχολήσει και στο παρελθόν τις αστυνομικές και δικαστικές αρχές, ενώ φυλακίστηκε και για τέσσερις μήνες.\nΣτην Αθήνα μετακόμισε μόνιμα από την Πάτρα τα τελευταία δύο χρόνια. Έτσι οι αστυνομικοί πιστεύουν ότι ένα από τα κλειδιά που ανοίξει την πορεία των ερευνών τους βρίσκεται στην αχαϊκή πόλη. Ξεκινούν από το 2005 και ερευνούν και πάλι άτομα από το χώρο της νύχτας, τα οποία είχαν ή μπορεί να είχαν διαφορές με τον Τάσο Μπερδέση.\nΟι αστυνομικοί περιμένουν τη βαλλιστική από τους κάλυκες του καλάσνικοφ, ωστόσο εκτιμούν ότι το όπλο που χρησιμοποίησαν οι δράστες είναι «καθαρό».\nΤην ίδια ώρα προσπαθούν να εντοπίσουν το δρομολόγιο που ακολούθησαν οι δράστες τόσο για να φτάσουν στο γυμναστήριο της οδού Ανδρέα Παπανδρέου, αλλά και το σχέδιο διαφυγής τους. Εξετάζουν δύο περιπτώσεις. Είτε οι δράστες να έφυγαν μετά τη δολοφονία από την Βάρης – Κορωπίου, είτε να ανέβηκαν προς τους ορεινούς όγκους της περιοχής και να κατέληξαν στα Καλύβια.\nΟπότε, ξεσκονίζουν υλικό από κάμερες ασφαλείας που υπάρχουν στην ευρύτερη περιοχή, ενώ μέσω των κεραιών κινητής τηλεφωνίας θα προσπαθήσουν να εντοπίσουν στίγματα ύποπτων κινητών που ενεργοποιήθηκαν κατά το επίμαχο διάστημα της δολοφονίας.\nΠαράλληλα τις επόμενες ώρες οι αστυνομικοί αναμένεται να καλέσουν στην ΓΑΔΑ οικεία πρόσωπα του Τάσου Μπερδέση, προκειμένου να δώσουν κατάθεση. Έτσι δεν αποκλείεται να κληθούν στενά του οικογενειακά πρόσωπα, αλλά και φίλοι του προκειμένου να μιλήσουν για τυχόν απειλές που μπορεί να είχε δεχτεί ο πυγμάχος ή περίεργες κινήσεις που είτε ο ίδιος είχε εντοπίσει και μεταφέρει είτε οι εκείνοι είχαν αντιληφθεί.\nΡεπορτάζ: Μαρίνος Αλειφέρης – Θανάσης Γερασιμίδης.\nTo άρθρο Χρυσοχοΐδης: Έκτακτες συσκέψεις για οργανωμένο έγκλημα και αστυνόμευση μετά τις πρόσφατες δολοφονίες δημοσιεύτηκε στο NewsIT .